Joaquim Cruz

Joaquim Carvalho Cruz (s. 12. maaliskuuta 1963 Taguatinga) on brasilialainen keskimatkojen juoksija ja 800 metrin olympiavoittaja Los Angelesin kisoissa 1984.

Cruz syntyi metallityöläisen pojaksi Taguatingassa. Hän aloitti juoksemisen 13-vuotiaana ja osoittautui lahjakkaaksi. Vuonna 1981 hän juoksi 800 metrillä uuden nuorten maailmanennätysajan ja pääsi vuonna 1983 opiskelemaan Oregonin yliopistoon. Heti samana vuonna hän voitti 800 metrillä yliopistojen mestaruuden ja saavutti pronssia Helsingin MM-kilpailuissa.

Seuraavana vuonna Los Angelesissa pidetyissä olympiakisoissa Cruz oli yksi 800 metrin juoksun ennakkosuosikeista yhdessä maailmanennätysmies Sebastian Coen kanssa. Loppukilpailun viimeisessä kaarteessa Cruz aloitti kolmannelta paikalta loppukirin, juoksi kaikista ohi ja voitti olympiakultaa uudella olympiaennätysajalla 1.43,00. Olympialaisten jälkeen elokuussa 1984 Cruz juoksi Euroopassa useita huippuaikoja ja jäi Kölnin ajallaan 1.41,77 vain neljä sadasosasekuntia Coen maailmanennätyksestä.

Soulin kesäolympialaisissa 1988 Cruz kamppaili jälleen 800 metrin voitosta yhdessä kenialaisen Paul Erengin kanssa mutta jäi hopealle. Sittemmin hänellä alkoi ilmetä ongelmia akillesjänteensä kanssa, eikä hän koskaan enää palannut entiselle tasolleen juoksijana.

Lähteet 

Brasilialaiset keskimatkojen juoksijat
Brasilialaiset olympiavoittajat
Vuonna 1963 syntyneet
Elävät henkilöt